ОБРАЗЛОЖЕЊЕ

I. УСТАВНИ ОСНОВ ЗА ПОТВРЂИВАЊЕ МЕЂУНАРОДНОГ УГОВОРА

Уставни основ за потврђивање међународног уговора садржан је у члану 99. став 1. тачка 4. Устава Републике Србије, по којем Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ МЕЂУНАРОДНОГ УГОВОРА

Мултилатерални споразум о комерцијалним правима у ванредном авио-превозу у Европи сачињен је у Паризу 30. априла 1956. године, у оригиналу на енглеском, француском и шпанском језику (у даљем тексту: споразум).

Том приликом су споразум потписале следеће државе: Белгија, Француска, Луксембург и Швајцарска. У складу са одредбама члана 6. тачка 1, споразум је ступио на снагу 21. августа 1957. године.

У овом тренутку, 21 држава је страна уговорнице споразума, а последња му је приступила Република Македонија, 23. новембра 2002. године (уз напомену да је Република Македонија једина и отказала важење споразума, и то 2010. године).

Споразум се односи на цивилне ваздухоплове регистроване у држави чланици Европске конференције цивилног ваздухопловства (ECAC)[[1]](#footnote-1) које у нередовном јавном авио-превозу користи држављанин државе стране уговорнице који је прописно овлашћен за обављање такве делатности.

Овим споразумом се авио-превозиоцима који обављају авио-такси превоз, хитан медицински превоз, ванредни чартер превоз и превоз терета омогућава да обављају наведене врсте авио-превоза за државе стране уговорнице без посебног одобрења. Такав статус би значајно олакшао пословне позиције наших авио-превозилаца који су наилазили на оправдане, али тешке услове на тржишту Немачке, Француске и Швајцарске.

Мултилатерални споразум се односи на изразито узак сегмент ванредног јавног авио-превоза: авио-такси превоз ваздухопловима до шест седишта, хитне медицинске летове, појединачне и изузетне чартер летове (уколико авио-превозилац обавља лет на некој линији мање од једном месечно), карго летове и летове за издвојена подручја.

Преостали, много значајнији део јавног авио-превоза, а то су редовни авио-превоз и ванредни авио-превоз у циљу превоза путника са више од једног лета месечно на истој линији, задржава се у ригорозном и стриктном режиму одобравања из члана 5. става 2. Конвенције о међународном цивилном ваздухопловству, тј. у оквиру националних услова и ограничења држава чланица Међународне организације цивилног ваздухопловства.

Напомиње се да је питање летова за посебна подручја за која не постоји комерцијални интерес редовних авио-превозилаца уређен чланом 90. Закона о ваздушном саобраћају кроз поступак утврђивања потребе превоза на линији у јавном интересу.

Управо на питању превоза на линији у јавном интересу отвара се питања односа овог споразума са Мултилатералним споразумом о успостављању Заједничког европског ваздухопловног подручја (ECAA споразум) који је Република Србија ратификовала 13. маја 2009. године.

У уском сегменту на који се односи, овај споразум даје права која надмашују права која су ECAA споразумом дата авио-превозиоцима из Републике Србије, али и авио-превозиоцима Заједнице у првој и другој транзиционој фази ЕСАА споразума.

Усклађивањем Републике Србије са acquis communataire из Анекса 1 уз ЕСАА споразум поступно ће се либерализовати приступ ваздухопловном тржишту Републике Србије с једне стране и ваздухопловном тржишту држава страна уговорница, партнера и придружених страна ЕСАА споразума, с друге стране.

Постепеном либерализацијом свеукупног јавног авио-превоза у Заједничком европском ваздухопловном подручју ће се у догледно време у највећој мери достићи режим саобраћајних права које омогућава споразум у много ужем сегменту јавног авио-превоза.

Међутим, чињеница да су потписници овог споразума и државе које нису стране уговорнице ЕСАА споразума (Швајцарска, Турска, Молдавија), као и чињеница да у делу који уређује предвиђа потпуно ослобађање од било каквих ограничења или услова у погледу подношења захтева за одобрење, потврђује потребу за приступањем Републике Србије овом споразуму.

III. ДА ЛИ СЕ ИЗВРШЕЊЕМ МЕЂУНАРОДНОГ УГОВОРА СТВАРАЈУ ФИНАНСИЈСКЕ ОБАВЕЗЕ ЗА РЕПУБЛИКУ СРБИЈУ

Извршењем овог међународног уговора, не стварају се финансијске обавезе за Републику Србију.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ МЕЂУНАРОДНОГ УГОВОРА

За извршавање Мултилатералног споразума о комерцијалним правима у ванредном ваздушном авио-превозу у Европи није потребно издвајање средстава из буџета Републике Србије.

1. Европска конференција цивилног ваздухопловства (ECAC) представља централну међународну организацију у области цивилног ваздухопловства у Европи, са чланством од 44 државе Европе (Руска Федерација није члан) [↑](#footnote-ref-1)